Jon Dahl Tomasson

Jon Dahl Tomasson (født 29. august 1976) er en dansk fodboldtræner og tidligere fodboldspiller. Han er for tiden cheftræner i den engelske Championship-klub Blackburn Rovers F.C.

Tomasson er spilleren med tredjeflest kampe på Danmarks fodboldlandshold og – sammen med Poul "Tist" Nielsen – den mest scorende landsholdsspiller. Han trak sig tilbage fra landsholdet i august 2010, og i juni 2011 meddelte han at hans aktive karriere som fodboldspiller var forbi.

Hans klubkarriere som aktiv spiller bragte ham efter indledningen hos Køge rundt til mange klubber i Europa, specielt Holland, hvor han spillede i SC Heerenveen og Feyenoord, men han spillede også for blandt andet AC Milan og VfB Stuttgart.

Efter afslutningen af den aktive karriere har Tomasson været træner i forskellige klubber samt en periode været assistent for Åge Hareide på det danske landshold.

Klubkarriere 
Jon Dahl Tomasson skiftede allerede som 18-årig til den hollandske klub SC Heerenveen. Efter en årrække skiftede han til Newcastle United, men opnåede ikke nogen større succes.

Herefter skiftede Jon Dahl Tomasson tilbage til Holland og Feyenoord, hvor højdepunktet blev mesterskab og sejr i UEFA Cuppens finale. Jon Dahl scorede i finalen og blev kåret som finalens bedste spiller.

I 2002 skiftede Jon Dahl Tomasson på en fri transfer til storklubben AC Milan i Italien. Her havde han i sin første sæson problemer med at spille sig på holdet på grund af de mange gode offensive konkurrenter i klubben. I sin anden sæson fik han dog flere chancer, efter at Filippo Inzaghi blev skadet. De italienske aviser gav ham tilnavnet 'Den hvide skorpion'.

I sommeren 2005 hentede Giovanni Trapattoni Jon Dahl Tomasson til VfB Stuttgart på en 4-årig kontrakt. Her var Jon Dahl Tomassson fra begyndelsen fast mand i angrebet, men efter at Trapattoni forlod klubben, gik det ikke så godt med at få spilletid, og derfor blev han i januar 2007 udlejet til den spanske klub Villarreal C.F.. Et år senere fik han en kontrakt i klubben, men heller ikke her blev det til meget spilletid, så derfor skiftede han i sommeren 2008 tilbage til en af de klubber, hvor han havde haft størst succes, Feyenoord.

Landsholdskarriere 

Jon Dahl Tomasson debuterede på det danske landshold i 1997 mod Kroatien. Han har pr. 24. juni 2010 spillet 112 landskampe. Med sine 51 landskampsmål tangerer han Poul "Tist" Nielsen rekord fra 1925 som den mest scorende danske landsholdspiller. Han har deltaget ved EM 2000, ved VM 2002, hvor han scorede fire mål, ved EM 2004, hvor han scorede tre mål og ved VM 2010, hvor han scorede et mål. Som sådan er han Danmarks mest scorende slutrundespiller gennem tiderne.

Jon Dahl var indtil sit landsholdsstop anfører for holdet – et hverv som han overtog efter Thomas Helveg og også havde haft i adskillige tidligere kampe i Helvegs fravær.

Jon Dahl meddelte 8. august 2010, at han indstillede sin landsholdkarriere på grund af vedvarende skader i baglåret.

Mål 

 (a): Match abandoned

Trænerkarriere 
Efter sin aktive karriere var Tomasson træner i Holland for Excelsior fra 2013 til 2014 og derefter Roda JC i 2014. Han var fra 1. juni 2016 til 5. januar 2020 assistent hos cheftræner Åge Hareide for det danske A-landshold.

I januar 2020 blev han ny træner for den svenske storklub Malmö FF. Efter at have vundet to mesterskaber med Malmö FF forlod Tomasson klubben ved udgangen af 2021.

I sommeren 2022 blev han cheftræner i Blackburn Rovers F.C. i engelske The Championship.

Hæder 
Tomasson har to gange vundet prisen som Årets Fodboldspiller i Danmark – i 2002 og 2004, og i 1994 blev han kåret som bedste danske spiller under 19 år.

Han har været udtaget til Årets hold 2000, 2001, 2002, 2004 og 2005.

2006 scorede han Årets Mål kåret af TV 2 og DBU. Målet blev scoret for landsholdet i kampen mod Liechtenstein den 11. oktober.

Jon Dahl Tomasson var i 2006 blandt de 8 nominerede, da DBU kårede Danmarks bedste spiller gennem tiderne. De øvrige nominerede var Preben Elkjær, Brian Laudrup, Michael Laudrup (som vandt), Morten Olsen, Peter Schmeichel, Allan Simonsen og Henning Jensen.

Titler 

 1998-99 Eredivisie (hollandske liga), med Feyenoord Rotterdam.
 1998-99 Johan Cruijff Shield (hollandske cup), med Feyenoord Rotterdam.
 2001-02 UEFA Cup med Feyenoord Rotterdam.
 2002-03 Coppa Italia (italienske cup), med AC Milan.
 2003-04 Serie A (italienske liga), med AC Milan.
 2003-04 Italian Super Cup, med AC Milan.
 2006-07 Bundesligaen (tyske liga), med VfB Stuttgart.
 2002-03 Champions League, med AC Milan.

Karriereforløb 
 Begyndte som 6-årig i Solrød Fodbold Club
 1988 – 1994 : Køge Boldklub
 1994 – 1997 : SC Heerenveen (78 kampe, 37 mål)
 1997 – 1998 : Newcastle United (23 kampe, 3 mål)
 1998 – 2002 : Feyenoord (122 kampe, 55 mål)
 2002 – 2005 : AC Milan (75 kampe, 22 mål)
 2005 – 2007 : VfB Stuttgart (30 kampe, 8 mål)
 2007 – 2008 : Villarreal C.F. (8 kampe, 3 mål)
 2008 – 2011 : Feyenoord (8 kampe, 5 mål)
 2011 stoppet karrieren

 I karrieren : 344 kampe, 133 mål (ekskl. statistik fra Køge Boldklub)

Referencer

Eksterne kilder/henvisninger 

 

Fodboldspillere fra Danmark
Fodboldspillere fra SC Heerenveen
Fodboldspillere fra Feyenoord Rotterdam
Fodboldspillere fra VfB Stuttgart
Fodboldspillere fra Newcastle United F.C.
Fodboldspillere fra Villarreal CF
Fodboldspillere fra AC Milan
Årets Fodboldspiller i Danmark
Fodboldlandsholdsspillere fra Danmark
Fodboldtrænere fra Danmark
Angribere (fodbold)
Deltagere ved det europæiske mesterskab i fodbold 2000
Deltagere ved verdensmesterskabet i fodbold 2002
Deltagere ved det europæiske mesterskab i fodbold 2004
Deltagere ved verdensmesterskabet i fodbold 2010